
SCRISOARE DESCHISĂ 
 
Motto: 
 
„Istoria ne ajută să cunoaştem trecutul,  
să înţelegem prezentul şi  
să credem în viitorul României.” 
 
Academician Ioan Lupaş  
(9 august 1880, Sălişte, comitatul Sibiu - 3 iulie 1967, Bucureşti) 
 
 
Excelenţa Voastră, Domnule Igor Dodon, 
Preşedintele Republicii Moldova 
 
Aş dori, mulţumindu-i pentru onoarea acordată, în POSTFAŢA noii cărţi a 
Domnului Prof. Univ. Dr. Hab. Ing. Valeriu Dulgheru, “Basarabia răstignită – 
Volumul XIII”, să vă pun o foarte simplă întrebare:  
 
SIMŢIŢI ROMÂNEŞTE? 
 
Dacă răspunsul dumneavoastră va fi DA: 
 
•    Puteţi fi mândru că aparţineţi spaţiului spiritual românesc Carpato-
Danubiano-Pontic; 
• Puteţi fi mândru că aici s-a format Cultura Cucuteni, una dintre cele mai vechi 
civilizaţii din Europa, care a precedat cu câteva sute de ani toate aşezările 
umane din Sumer şi Egiptul Antic; 
• Puteţi fi mândru că aici au trăit Geto-Dacii, pe Geţi, Herodot  introducându-i 
în istorie prin următoarea menţiune: „geţii sunt cei mai bărbaţi şi mai drepţi 
dintre traci”; 
• Puteţi fi mândru că Regatul Daciei a ajuns la cea mai mare întindere a sa în 
timpul regelui Burebista, având ca hotare: ţărmul Mării Negre şi Bugul - spre 
est, Cadrilaterul boem, Dunărea panonică şi Morava - spre vest, Carpaţii 
Păduroşi - spre nord, iar Muntele Haemus (lanţul Balcanilor) - spre sud. O 
inscripţie grecească din Dionysopolis (Balcic) îl descrie pe Burebista ca fiind: 
"cel dintâi şi cel mai mare dintre regii din Tracia"; 
• Puteţi fi mândru că Poporul Român s-a născut creştin; într-un spaţiu în care 
Sfântul Apostol Andrei, „Cel întâi chemat“, a propovăduit creştinismul, a fi 
român şi a fi creştin sunt expresii sinonime, creştinismul fiind un factor de 
unitate spirituală şi etnică a românilor; 
• Puteţi fi mândru că Marele Voievod, Ştefan cel Mare şi Sfânt, a fost 
considerat o personalitate marcantă a istoriei României, înzestrată cu mari 
calităţi de om de stat, diplomat şi conducător militar, ctitor a peste 40 de 
mănăstiri şi biserici atât în Moldova, cât şi în Ţara Românească, Transilvania sau 
la Muntele Athos. A.D. Xenopol, vorbind despre titulatura de „cel Mare", 
aminteşte naţionalitatea voievodului: „Unul singur din bogatul, preabogatul 
şirag de domni ai Ţărilor Române, poartă numele de Mare şi acesta este 
Ştefan...". 
• Puteţi fi mândru că Mihai Voievod Viteazul devenea in 1600 „Domn al Ţării 
Româneşti şi Ardealului şi a toată ţara Moldovei”, fiind numit de Papa Clement 
al VIII-lea, „cavaler al lui Hristos şi apărător al creştinătăţii“, fiind singurul 
domnitor român cântat în toţi Balcanii ca eliberator al Bizanţului; 
• Puteţi fi mândru că Alexandru Ioan Cuza devenea la 24 Ianuarie 1859  primul 
domnitor al Principatelor Unite şi al statului naţional România, că Moldova şi 
Ţara Românească au format un stat unitar, adoptând oficial, în 1862, numele 
de România şi formând statul român modern, cu capitala la Bucureşti, cu o 
singură Adunare şi un singur Guvern.  
• Puteţi fi mândru că în urma Războiului de Independenţă, la 9 Mai 1877, 
Mihail Kogălniceanu a proclamat Independenţa României. A doua zi, la 10 Mai, 
actul a căpătat putere de lege prin semnarea lui de către principele Carol I.  
• Puteţi fi mândru că la 27 Martie 1918, Sfatul Ţării a votat Unirea Basarabiei, 
ruptă din trupul Moldovei în 1812,  la Patria Mamă, România, Declaraţia de 
Unire fiind semnată de Ion Inculeţ, Preşedintele Sfatului Ţării, de Pan Halippa, 
Vice-Preşedinte şi de Ion Buzdugan, Secretarul Sfatului Ţării; 
• Puteţi fi mândru că la 1 Decembrie 1918 Marea Adunare Naţională de la Alba 
Iulia pecetluia  Unirea Transilvaniei cu Regatul Român. Rezoluţia Unirii e citită 
de episcopul greco-catolic Iuliu Hossu: „Adunarea naţională a tuturor românilor 
din Transilvania, Banat şi Ţara Ungurească, adunaţi prin reprezentanţii lor 
îndreptăţiţi la Alba Iulia în ziua de 1 Decembrie 1918, decretează unirea acelor 
români şi a tuturor teritoriilor locuite de dânşii cu România. Adunarea proclamă 
îndeosebi dreptul inalienabil al naţiunii române la întreg Banatul, cuprins între 
Mureş, Tisa şi Dunăre.” 
• Puteţi fi mândru că la 4 august 1919 armata română a intrat în Budapesta sub 
comanda generalului Gheorghe Mărdărescu, alţi generali ai armatei fiind 
Demetrescu, Holban, Traian Moşoiu şi locotenent-colonelul Ion Antonescu. A 
fost cucerită capitala, Budapesta, Béla Kun (iniţial Béla Cohen) demisionând şi 
regimul comunist fiind astfel înlăturat. Béla Kun a evitat capturarea fugind în 
după-amiaza zilei de 2 august la Viena cu un tren blindat împreună cu 
colaboratorii săi. Au fost arestaţi şi ţinuţi într-un lagăr până în iulie 1920 când a 
făcut obiectul unui schimb de prizonieri între Austria şi Rusia. Acuzat de legături 
cu troţkismul, Bela Kun împreună cu soţia, fiica şi ginerele au fost arestaţi în 
mai 1937 şi trimişi în GULAG. În 1989, guvernul sovietic a anunţat că Bela Kun a 
fost executat în GULAG la 29 august 1938.  
• Puteţi fi mândru că Tratatul de Pace de la Paris de la 28 octombrie 1920, a 
recunoscut oficial unirea Basarabiei cu România. 
• Puteţi fi mândru că în noaptea de 21 – 22 iunie, la ora 24.00, Armata Română 
a declanşat operaţiunile militare pentru eliberarea Basarabiei şi Bucovinei de 
Nord de sub ocupaţia sovietică instaurată în aceste stravechi ţinuturi 
româneşti, în urma semnării pactului criminal Ribbentrop-Molotov.  Mareşalul 
Ion Antonescu, conducătorul Statului Român s-a adresat Armatei, spunând: 
„OSTAŞI, Vă ordon: treceţi Prutul! Sdrobiţi vrăjmaşii din răsărit şi miazănoapte. 
Desrobiţi din jugul roşu al bolşevismului pe fraţii noştri cotropiţi. Reîmpliniţi în 
trupul ţării glia străbună a Basarabilor şi codrii voevodali ai Bucovinei, ogoarele 
şi plaiurile voastre. *…+ 
Să luptaţi pentru desrobirea fraţilor noştri, a Basarabiei şi Bucovinei, pentru 
cinstirea bisericilor, a vieţii şi a căminurilor batjocorite de păgâni cotropitori. 
Să luptaţi pentru a ne razbuna umilirea şi nedreptatea. V-o cere Neamul, 
Regele şi Generalul Vostru. OSTAŞI, Izbanda va fi a noastră. La luptă. Cu 
Dumnezeu înainte!” 
• Puteţi fi mândru că la 27 august 1991,  Parlamentul Republicii Moldova, 
constituit în urma unor alegeri libere şi democratice, a adoptat Declaraţia de 
Independenţă a Republicii Moldova, proclamând: 
“REPUBLICA MOLDOVA ESTE UN STAT SUVERAN, INDEPENDENT ŞI 
DEMOCRATIC, LIBER SĂ-ŞI HOTĂRASCĂ PREZENTUL ŞI VIITORUL, FĂRĂ NICI UN 
AMESTEC DIN AFARĂ, ÎN CONFORMITATE CU IDEALURILE ŞI NĂZUINŢELE 
SFINTE ALE POPORULUI ÎN SPAŢIUL ISTORIC ŞI ETNIC AL DEVENIRII SALE 
NAŢIONALE.” 
• Puteţi fi mândru că la 5 Decembrie 2013, Curtea Constituţională din Republica 
Moldova a decis că limba română şi cea moldovenească sunt identice. Astfel, 
limba romănă este limba de stat a Republicii Moldova, deoarece acesta este 
termenul precizat în Declaraţia de Independenţă a ţării; 
•    Şi nu în ultimul rând, având în vedere cele mai sus expuse, în întâmpinarea 
aniversării Centenarului Marii Uniri, ce va fi să fie la 1 Decembrie 2018, 
Domnule Preşedinte Igor Dodon puteţi, cu mândrie,  dumneavoastră, împreună 
cu milioanele de Români din stânga Prutului, care nu au facut-o încă, cere 
CETĂŢENIA ROMÂNĂ şi REÎNTREGIREA ROMÂNIEI MARI, prin REUNIREA 
REPUBLICII MOLDOVA la PATRIA MAMĂ, ROMÂNIA. 
 
Aşa să ne ajute Dumnezeu! 
 
Cu mulţumiri pentru consideraţia acordată, 
Valentin-Nicolae Bercă 
"România Magnifică" - www.romaniamagnifica.ro - un proiect cultural pentru 
unitatea spirituală a Românilor de pretutindeni 
 
24 Ianuarie 2017 
 
 
